

Klasa:

Urbroj:

Karlovac, **PRIJEDLOG**

Na temelju članka 18. Zakona o proračunu (NN RH br. 144/21), članka 35. Zakona o lokalnoj i područnoj (regionalnoj) samoupravi ("NN" br. 33/01, 60/01, 129/05, 109/07, 36/09, 125/08, 36/09, 150/11, 19/13-službeni pročišćeni tekst, 144/12, 137/15.-službeni pročišćeni tekst, 123/17, 98/19, 144/20) te članka 31. Statuta Karlovačke županije („Glasnik Karlovačke županije“ br. 29/23), Županijska skupština Karlovačke županije na \_\_\_\_ sjednici održanoj \_\_\_\_\_\_\_\_\_2024. godine, donijela je

**ODLUKU**

**o izvršavanju Proračuna**

**Karlovačke županije za 2025. godinu**

**I OPĆE ODREDBE**

Članak 1.

Ovom Odlukom uređuje se struktura prihoda i primitaka, rashoda i izdataka Proračuna Karlovačke županije za 2025. godinu (u daljnjem tekstu: Proračun), njegovo izvršavanje, pitanje zaduživanja i davanje jamstva, upravljanje prihodima i rashodima, financijskom i nefinancijskom imovinom, prava i obveze korisnika proračunskih sredstava (u daljnjem tekstu: Korisnici), pojedine ovlasti župana u izvršavanju Proračuna, te druga pitanja vezana uz izvršavanje Proračuna.

**Korisnici Proračuna u smislu ove Odluke su:**

**Upravna tijela Karlovačke županije:**

1. Upravni odjel župana
2. Upravni odjel za gospodarstvo
3. Upravni odjel za društvene djelatnosti
4. Upravni odjel za financije
5. Upravni odjel za graditeljstvo i okoliš
6. Upravni odjel za opću upravu
7. Služba za unutarnju reviziju

**PRORAČUNSKI KORISNICI KARLOVAČKE ŽUPANIJE**

**Proračunski korisnici u nadležnosti Upravnog odjela za društvene djelatnosti:**

**Proračunski korisnici u osnovnom školstvu:**

1. Prva osnovna škola Ogulin
2. Osnovna škola Žakanje
3. Osnovna škola Cetingrad
4. Osnovna škola Barilović
5. Osnovna škola Generalski Stol
6. Osnovna škola Josipdol
7. Osnovna škola Plaški
8. Osnovna škola Slave Raškaj Ozalj
9. Osnovna škola Ivan Goran Kovačić Duga Resa
10. Osnovna škola Vladimir Nazor Duga Resa
11. Osnovna škola Netretić
12. Osnovna škola Eugen Kvaternik Rakovica
13. Osnovna škola Ivana Brlić Mažuranić Ogulin
14. Osnovna škola Antun Klasinc Lasinja
15. Osnovna škola Draganići
16. Osnovna škola Slunj
17. Osnovna škola Katarine Zrinski Krnjak
18. Osnovna škola Vojnić

**Proračunski korisnici u srednjem školstvu:**

1. Obrtnička i tehnička škola Ogulin
2. Šumarska i drvodjeljska škola Karlovac
3. Trgovačko-ugostiteljska škola Karlovac
4. Tehnička škola Karlovac
5. Mješovita industrijsko-obrtnička škola Karlovac
6. Prirodoslovna škola Karlovac
7. Srednja škola Slunj
8. Ekonomsko - turistička škola Karlovac
9. Gimnazija i strukovna škola Bernardina Frankopana Ogulin
10. Srednja škola i učenički dom Duga Resa
11. Medicinska škola Karlovac
12. Gimnazija Karlovac
13. Glazbena škola Karlovac
14. Učenički dom Karlovac
15. Učenički dom Ogulin

**Proračunski korisnici u zdravstvu:**

1. Dom zdravlja Karlovačke županije
2. Zavod za hitnu medicinu Karlovačke županije
3. Poliklinika za rehabilitaciju slušanja i govora Suvag
4. Ustanova za zdravstvenu njegu u kući Karlovac
5. Zavod za javno zdravstvo Karlovačke županije
6. Specijalna bolnica za produženo liječenje Duga Resa

**Proračunski korisnici u socijalnoj skrbi:**

1. Dom za starije i nemoćne osobe „Sv. Antun“ Karlovac

**Proračunski korisnici u nadležnosti Upravnog odjela za graditeljstvo i okoliš:**

1. Javna ustanova za upravljanje zaštićenim prirodnim vrijednostima Karlovačke županije „Natura Viva“
2. Javna ustanova Zavod za prostorno uređenje Karlovačke županije

**Proračunski korisnici u nadležnosti Upravnog odjela za gospodarstvo:**

1. Javna ustanova Regionalna razvojna agencija Karlovačke županije
2. Ustanova Nikola Tesla Experience Center Karlovac

**Županijska vijeća nacionalnih manjina:**

1. Županijsko vijeće srpske nacionalne manjine
2. Županijsko vijeće bošnjačke nacionalne manjine

 **Izvanproračunski korisnik:**

1. Županijska uprava za ceste Karlovac

**Trgovačka društva kojima je Karlovačka županija osnivač/suosnivač:**

1. Poduzetnička zona „Korana“ d.o.o.
2. Centar za gospodarenje otpadom Karlovačke županije „KODOS“ d.o.o.

**Ustanove kojima je Karlovačka županija osnivač/suosnivač:**

1. Regionalna energetsko - klimatska agencija Sjeverozapadne Hrvatske (REGEA), ustanova osnovana od strane Grada Zagreba, Krapinsko – zagorske županije, Karlovačke županije i Zagrebačke županije
2. Karlovačka ljekarna, zdravstvena ustanova na koju temeljem Zakona o ustanovama osnivačka prava ima Karlovačka županija.
* ostali korisnici Proračuna su pravne i fizičke osobe kojima se osiguravaju proračunska sredstva za realizaciju pojedinog projekta (jedinice lokalne samouprave, ustanove, udruge građana i fizičke osobe).

**II STRUKTURA PRORAČUNA**

Članak 2.

Prema Zakonu o proračunu (NN br. 144/21) Proračun se sastoji od Općeg dijela proračuna, Posebnog dijela proračuna i Obrazloženja proračuna.

**Opći dio Proračuna** čini:

- sažetak Računa prihoda i rashoda i sažetak Računa financiranja

- Račun prihoda i rashoda i Račun financiranja

Račun prihoda i rashoda proračuna sastoji se od prihoda i rashoda iskazanih prema izvorima financiranja i ekonomskoj klasifikaciji na razini skupine, te rashoda iskazanih prema funkcijskoj klasifikaciji.

U Računu financiranja iskazuju se primici od financijske imovine i zaduživanja te izdaci za financijsku imovinu i otplate instrumenata zaduživanja prema izvorima financiranja i ekonomskoj klasifikaciji na razini skupine.

Ako ukupni prihodi i primici i nisu jednaki ukupnim rashodima i izdacima, opći dio proračuna sadrži i prijenos sredstva iz prethodne godine i prijenos sredstva u sljedeću godinu, a opći dio proračuna sadrži i preneseni višak ili prenesi manjak prihoda nad rashodima. Ako se donosi višegodišnji plan uravnoteženja proračun sadrži podatke iz višegodišnjeg plana uravnoteženja.

**Poseban dio Proračuna** sastoji se od:

- plana rashoda i izdataka iskazanih po organizacijskoj klasifikaciji, izvorima financiranja i ekonomskoj klasifikaciji na razini skupine raspoređenih u programe koji se sastoje od aktivnosti i projekata.

**Obrazloženje Proračuna** sastoji se od:

- obrazloženja općeg dijela proračuna i

- obrazloženja posebnog dijela proračuna.

Obrazloženje općeg dijela proračuna sadrži obrazloženje prihoda i rashoda, primitaka i izdataka proračuna i obrazloženje prenesenog manjka odnosno viška proračuna.

Obrazloženje posebnog dijela proračuna temelji se na obrazloženjima financijskih planova proračunskih korisnika, a sastoji se od obrazloženja programa koje se daje kroz obrazloženje aktivnosti i projekata zajedno s ciljevima i pokazateljima uspješnosti iz akata strateškog planiranja.

 Proračun Karlovačke županije za 2025. godinu donosi se na razini skupine ekonomske klasifikacije (2. razina računskog plana), a izvršava i izvještava na razini odjeljka ekonomske klasifikacije. Projekcije se također donose na razini skupine ekonomske klasifikacije.

Članak 3.

Županija, proračunski korisnici, izvanproračunski korisnik dužni su sastaviti godišnji izvještaj o provedbi višegodišnjeg plana uravnoteženja. Taj izvještaj se sastavlja i usvaja odnosno podnosi na suglasnost na način i u rokovima propisanim za godišnji izvještaj o izvršenju proračuna Županije i financijskog plana proračunskih i izvanproračunskog korisnika.

**III PRIHODI PRORAČUNA**

Članak 4.

Stvarna naplata prihoda nije ograničena procjenom u Proračunu.

Članak 5.

Prihodi što ih upravna tijela Županije ostvare obavljanjem vlastite djelatnosti prihodi su Županije i koriste se za podmirivanje rashoda poslovanja Županije.

Članak 6.

Prihodi koje ostvare proračunski korisnici obavljanjem poslova na tržištu i u tržišnim uvjetima (vlastiti prihodi), prihodi za posebne namjene, te pomoći od nenadležnih proračuna i donacije ne uplaćuju se na račun Županijskog proračuna.

Mjerila i način korištenja nenamjenskih donacija i vlastitih prihoda koje Karlovačka županija i proračunski korisnici Karlovačke županije ostvare obavljanjem osnovne djelatnosti i drugih djelatnosti za koje su registrirane utvrđeno je Pravilnikom o mjerilima i načinu korištenja nenamjenskih donacija i vlastitih prihoda Karlovačke županije i proračunskih korisnika Karlovačke županije (Glasnik KŽ 27/22).

Prihodi od prodaje imovine ustanova u školstvu uplaćuju se u Proračun Karlovačke županije sukladno Odluci o uporabi sredstava ostvarenih prodajom nekretnina u vlasništvu školskih ustanova kojima je osnivač Karlovačka županija (Glasnik KŽ 29c/17). Karlovačka županija će uplaćena sredstva upotrebljavati za razvoj i obavljanje djelatnosti školskih ustanova kojima je osnivač, a osobito vodeći računa o iskazanim potrebama školske ustanove koja je izvršila prodaju vlastite nekretnine. Upravni odjel za društvene djelatnosti voditi će računa o potrebama školskih ustanova te će u skladu s istima predlagati način uporabe sredstava.

Članak 7.

Svi prihodi i primici proračunskih korisnika planiraju se u Proračunu Karlovačke županije za 2025. godinu prema svim proračunskim klasifikacijama u sustavu Riznice.

Ako su namjenski prihodi i primici ostvareni u nižem opsegu nego što je iskazano u proračunu, korisnik može preuzeti i plaćati obveze samo u visini stvarno uplaćenih, odnosno raspoloživih sredstava.

Uplaćene i prenesene, a manje planirane pomoći, donacije i prihodi za posebne namjene mogu se izvršavati iznad iznosa utvrđenih u Proračunu, a do visine uplaćenih, odnosno prenesenih sredstava, uz prethodnu suglasnost Upravnog odjela za financije.

Uplaćeni i preneseni, a manje planirani namjenski primici od zaduživanja mogu se izvršavati iznad iznosa utvrđenih u proračunu, a do visine uplaćenih, odnosno prenesenih sredstava, uz prethodnu suglasnost Upravnog odjela za financije.

Ako su vlastiti prihodi uplaćeni u nižem opsegu nego što je iskazano u proračunu, korisnik može preuzeti i plaćati obveze samo u visini stvarno uplaćenih, odnosno raspoloživih sredstava.

Uplaćeni i preneseni, a manje planirani vlastiti prihodi mogu se izvršavati iznad iznosa utvrđenih u proračunu, a do visine uplaćenih, odnosno prenesenih sredstava.

Uplaćeni i preneseni, a neplanirani vlastiti prihodi mogu se koristiti prema naknadno utvrđenim aktivnostima i/ili projektima u proračunu uz prethodnu suglasnost upravnog tijela za financije.

Članak 8.

Županica može posebnom odlukom obvezati ustanove da dio vlastitih prihoda i/ili ostvarenih nenamjenskih viškova uplaćuju u Proračun te utvrditi namjenu korištenja tih prihoda sukladno zakonskim propisima.

Članak 9.

Županijska skupština može, na prijedlog župana, odlučiti o kupnji dionica ili udjela u trgovačkom društvu ako su za kupnju osigurana sredstva u Proračunu i ako se time štiti javni interes, odnosno interes Županije.

U slučaju da prestane javni interes Županije za vlasništvo dionica ili udjela u kapitalu pravnih osoba, Županijska skupština, na prijedlog župana, može odlučiti da se dionice, odnosno udjeli u kapitalu prodaju, ako to nije u suprotnosti s posebnim zakonom.

Sredstva ostvarena prodajom dionica ili udjela u kapitalu, mogu se koristiti za namjene sukladno Zakonu o proračunu.

Članak 10.

Pravilnikom o načinu i uvjetima izvršavanja Proračuna Karlovačke županije, te o načinu povrata sredstava u Proračun i vođenju evidencije povrata sredstava (Glasnik Karlovačke županije br. 34/22) utvrđen je postupak kod pogrešno ili više uplaćenih sredstva u Proračun, te postupak kod povrata sredstava u Proračun.

Pogrešno ili više uplaćena sredstva vraćaju se uplatiteljima temeljem rješenja zakonskog predstavnika koje se donosi sukladno podnesenom zahtjevu za povrat sredstava i dokumentacijom kojom se dokazuje isto.

Ukoliko se naknadnom kontrolom utvrdi da je isplata sredstava iz Proračuna nezakonita i/ili neopravdana, upravno tijelo koje je izdalo nalog za plaćanje dužno je odmah zatražiti povrat sredstava u Proračun, te o tome izvijestiti zakonskog predstavnika, Upravni odjel za financije i osobu zaduženu za nepravilnosti.

**IV DONOŠENJE PRORAČUNA**

Članak 11.

Vlada Republike Hrvatske izrađuje Smjernice ekonomske i fiskalne politike gdje su detaljno obrazloženi makroekonomski pokazatelji. Nakon donesenih Smjernica Ministarstvo financija izrađuje upute za izradu proračuna jedinica lokalne i područne (regionalne) samouprave i objavljuje ih na službenim stranicama.

Sukladno objavljenim Uputama Ministarstva financija Upravni odjel za financije izrađuje Upute za izradu prijedloga i dostavu prijedloga financijskih planova upravnih tijela te proračunskih i izvanproračunskog korisnika proračuna Karlovačke županije koje dostavlja upravnim tijelima Županije i svojim proračunskim korisnicima, izvanproračunskom korisniku, te ustanovama i tvrtkama iz svoje nadležnosti kojima je osnivač/suosnivač.

 Članak 12.

U nastavku hodogram aktivnosti prilikom donošenja Proračuna:

Upravni odjel za financije izrađuje Nacrt Proračuna Karlovačke županije i upućuje ga županici do 15. listopada tekuće godine.

Županica utvrđuje Nacrt proračuna i upućuje ga na savjetovanje sa zainteresiranom javnošću.

Županica upućuje konačni Prijedlog proračuna Županijskoj skupštini na donošenje do 15. studenog tekuće godine.

Prema Zakonu o proračunu Županijska skupština donosi Proračun do 31. prosinca tekuće godine.

Čelnik proračunskog korisnika obvezan je prije dostave prijedloga financijskog plana nadležnom upravnom tijelu prijedlog financijskog plana uputiti upravljačkom tijelu na usvajanje. Upravljačko tijelo usvaja prijedlog financijskog plana koji sadrži plan za proračunsku godinu i projekcije za sljedeće dvije godine na razini skupine ekonomske klasifikacije (2. razina računskog plana).

Nadležno upravno tijelo dužno je prije dostave prijedloga financijskih planova upravnom tijelu za financije provjeriti točnost i istinitost podataka navedenih u istima.

U slučaju da postoje razlike u financijskom planu proračunskog korisnika sadržanom u proračunu, kojeg je donijelo predstavničko tijelo, u odnosu na već usvojeni prijedlog financijskog plana od strane upravljačkog tijela, tada je upravno tijelo nadležno za financije dužno obavijestiti upravno tijelo koje je nadležno za proračunskog korisnika, a nadležno upravno tijelo je dužno obavijestiti proračunskog korisnika iz svoje nadležnosti o promjenama financijskog plana koji je sadržan u proračunu u odnosu na usvojeni prijedlog financijskog plana. Ako dođe do navedene situacije, upravljačko tijelo usvaja financijski plan koji je sadržan u proračunu kojeg je donijelo predstavničko tijelo.

**V IZMJENE I DOPUNE PRORAČUNA I FINANCIJSKIH PLANOVA PRORAČUNSKIH KORISNIKA**

Članak 13.

1. **Izmjene i dopune proračuna**

Izmjenama i dopunama proračuna **mijenja se isključivo plan za tekuću proračunsku godinu.** Na postupak donošenja izmjena i dopuna proračuna na odgovarajući se način primjenjuju odredbe Zakona o proračunu za postupak donošenja proračuna. Izmjene i dopune proračuna sastoje se od plana za tekuću proračunsku godinu i sadrže opći i posebni dio te obrazloženje izmjena i dopuna proračuna. Izmjenama i dopunama proračuna **ne mogu se** umanjiti rashodi i izdaci ispod razine izvršenja i preuzetih obveza po investicijskim projektima te preuzetih obveza iz ugovora koji zahtijevaju plaćanje u sljedećim godinama. Ostvareni namjenski prihodi i primici i ostvareni vlastiti prihodi te rashodi i izdaci izvršeni iznad iznosa utvrđenih u proračunu, izmjenama i dopunama proračuna **moraju se planirati minimalno na razini ostvarenih prihoda i primitaka, odnosno izvršenih rashoda i izdataka.** Uz svake izmjene i dopune proračuna obvezno je izraditi obrazloženja izmjena i dopuna proračuna (općeg i posebnog dijela).

1. **Izmjene i dopune financijskog plana**

Sukladno odredbama Zakona o proračunu izmjenama i dopunama financijskog plana **mijenja se isključivo usvojeni plan za tekuću proračunsku godinu.** Na postupak donošenja izmjena i dopuna financijskog plana na odgovarajući se način primjenjuju odredbe Zakona o proračunu za postupak donošenja financijskog plana. Izmjenama i dopunama financijskog plana **ne mogu se** umanjiti rashodi i izdaci ispod razine izvršenja i preuzetih obveza po investicijskim projektima te preuzetih obveza iz ugovora koji zahtijevaju plaćanje u sljedećim godinama. Ostvareni namjenski prihodi i primici i ostvareni vlastiti prihodi te rashodi i izdaci izvršeni iznad iznosa utvrđenih u financijskom planu, izmjenama i dopunama financijskog plana **moraju se planirati minimalno na razini ostvarenih prihoda i primitaka, odnosno izvršenih rashoda i izdataka.** Uz svake izmjene i dopune financijskog plana obvezno je izraditi obrazloženja izmjena i dopuna financijskog plana (općeg i posebnog dijela).

Članak 14.

**Izmjene i dopune financijskog plana proračunskog korisnika Karlovačke županije kao jedinice područne (regionalne) samouprave moguće je izraditi na sljedeće načine:**

* Kada je riječ o promjenama u financijskom planu proračunskih korisnika koje su vezane uz financiranje iz izvora općih prihoda i primitaka, odnosno iz nadležnog proračuna, izmjene i dopune financijskog plana proračunskog korisnika nisu moguće bez suglasnosti Karlovačke županije, odnosno preraspodjela ili izmjena i dopuna proračuna.
* Ukoliko tijekom godine proračunski korisnik ostvari prihod vezan uz „fleksibilne“ izvore (vlastite i namjenske prihode i primitke, donacije i sl.) a navedena sredstva nema planirana u financijskom planu, potrebno je podnijeti Zahtjev za prekoračenje pozicije proračuna Upravnom odjelu za financije Karlovačke županije do visine uplaćenih sredstava, uz pripadajuće dokaze (ugovor, bankovni izvod i dr.).
* Kada se utvrdi opravdanost Zahtjeva Upravni odjel za financije donosi Suglasnost na prekoračenje pozicije proračuna za tražene namjene.
* U slučaju da se usvojeni financijski plan proračunskog korisnika razlikuje od usvojenog proračuna Karlovačke županije koji je usvojila Županijska skupština, proračunski korisnik dužan je na svom upravljačkom tijelu usvojiti izmjenu financijskog plana.

**VI IZVRŠAVANJE PRORAČUNA**

Članak 15.

Za planiranje i izvršavanje Proračuna u cjelini, odgovorna je **županica.**

**Pročelnici upravnih tijela** odgovorni su za planiranje i izvršavanje svog dijela Proračuna samo za namjene i do visine utvrđene programima, aktivnostima i projektima u Posebnom dijelu Proračuna, ako su za to ispunjeni uvjeti iz ove Odluke.

Odlukom o prijenosu ovlasti i odgovornosti na pročelnike Upravnih odjela Karlovačke županije prenose se ovlasti i odgovornosti za planiranje i izvršavanje rashoda i izdataka, preuzimanje i verifikaciju obveza, izdavanje zahtjeva za plaćanje proračuna i proračunskih korisnika na teret proračunskih sredstava, utvrđivanje prava naplate prihoda i primitaka te poduzimanje svih potrebnih mjera za naplatu prihoda i potraživanja iz svoje nadležnosti.

Pročelnici su sukladno nadležnosti odgovorni za namjensko, zakonito, svrhovito, učinkovito i ekonomično raspolaganje proračunskim sredstvima, čime se međutim ne isključuje odgovornost čelnika, uz poštivanje načela razdvajanja dužnosti.

Pročelnik pojedinog upravnog tijela odgovoran je za sve isplate na teret proračunskih sredstava za koje je to tijelo određeno nositeljem sredstava.

**Čelnik proračunskog korisnika** odgovoran je za planiranje i izvršavanje svog dijela proračuna.

Odgovornost za izvršavanje proračuna znači odgovornost za preuzimanje i potvrđivanje obveza, izdavanje naloga za plaćanje na teret proračunskih sredstava, te utvrđivanje prava naplate i izdavanje naloga za naplatu u korist proračuna.

Čelnik proračunskog korisnika odgovoran je za zakonito, svrhovito i ekonomično raspolaganje proračunskim sredstvima.

Proračunski korisnici mogu preuzeti obveze na teret Županijskog proračuna samo za namjene i do visine utvrđene Proračunom Karlovačke županije, ako su za to ispunjeni svi zakonom i drugim propisima utvrđeni uvjeti.

Dokumenti koji su osnova za plaćanje dostavljaju se Upravnom odjelu za financije ako su sukladni Proračunu uz ispravne i ovjerene knjigovodstvene isprave (ugovor, račun, putni nalog, naredba za plaćanje, zaključak, rješenje, zahtjev za plaćanje, obračun).

Članak 16.

Sredstva za financiranje rashoda raspoređena su u Proračunu po svim proračunskim klasifikacijama. Sukladno organizacijskoj klasifikaciji (razdjeli) upravna tijela određena su za nositelje sredstava za svoje programe, te za programe proračunskih korisnika za koje su nadležni.

Sredstva se korisnicima stavljaju na raspolaganje isključivo na osnovu pismenog dokumenta (ugovor, račun, naredba za plaćanje, putni nalog, rješenje, zaključak župana, zahtjev za plaćanje), iz koje je vidljiva pozicija proračuna na teret koje se vrši plaćanje i svrha plaćanja, ovjerenog od odgovorne osobe, tj. pročelnika upravnog tijela, voditelja projekta ili nadležnog službenika i od zakonskog predstavnika odnosno župana ili po njemu ovlaštene osobe.

 Članak 17.

Ako se u tijeku izvršavanja Proračuna utvrdi da su sredstva Proračuna nepravilno korištena, korisnik sredstava je dužan vratiti primljena sredstva ili će se umanjiti sredstva u visini nenamjenskog korištenja sredstava.

Članak 18.

Uredbom o kriterijima, mjerilima i postupku za odgodu plaćanja, obročnu otplatu duga te prodaju, otpis ili djelomičan otpis potraživanja (NN br. 52/2013, 94/2014, 144/21) utvrđuju se kriteriji i mjerila, te se propisuje postupak za odgodu plaćanja, obročnu otplatu duga, te otpis potraživanja i obveza s osnova nejavnih davanja, kao i primitaka i obveza navedenih u Uredbi.

Članak 19.

Instrumenti osiguranja plaćanja primljenih od pravnih osoba kao sredstvo osiguranja naplate, potraživanja ili izvođenja radova i usluga, dostavljaju se Upravnom odjelu za financije. Evidenciju izdanih i primljenih instrumenata osiguranja plaćanja vodi Upravni odjel za financije.

Članak 20.

Raspolaganje imovinom vršit će se u skladu sa člankom 48. Zakona o lokalnoj i područnoj (regionalnoj) samoupravi, time da županica odlučuje o stjecanju i otuđivanju pokretnina i nekretnina jedinice područne (regionalne) samouprave čija pojedinačna vrijednost ne prelazi 0,5% iznosa prihoda bez primitaka ostvarenih u godini koja prethodi godini u kojoj se odlučuje o stjecanju i otuđivanju pokretnina i nekretnina, a najviše do 132.722,81 eura te ako je stjecanje i otuđivanje nekretnina i pokretnina planirano u proračunu, a stjecanje i otuđivanje pokretnina i nekretnina provedeno u skladu sa zakonskim propisima.

 Članak 21.

Slobodna novčana sredstva mogu se oročavati kod poslovnih banaka, poštivajući načelo sigurnosti, likvidnosti i ekonomičnosti. Odluku o oročavanju sredstava na prijedlog povjerenstva donosi županica. Oročena sredstva moraju se vratiti u Proračun do 30. prosinca 2025. godine.

 Članak 22.

Proračun se izvršava u skladu sa ostvarenom dinamikom priliva sredstava. Ako prihodi Proračuna tijekom godine ne pritječu u predviđenoj visini, da bi se održala uravnoteženost Proračuna, privremeno se mogu smanjiti iznosi sredstava, koji su planirani u posebnom dijelu Proračuna predviđeni za posebne namjene, ako se time bitno ne ugrožava obavljanje poslova za koje su sredstva planirana.

Dinamika korištenja sredstava određuje se na temelju ostvarenja prihoda Proračuna u određenom vremenskom razdoblju u odnosu na godišnji plan.

U slučaju ostvarenja manjeg opsega nenamjenskih prihoda od planiranih, određuje se plaćanje po slijedećim prioritetima: otplate kredita, plaće, zakonske i ugovorne obveze, troškovi poslovanja, subvencije, kapitalne donacije i tekuće donacije.

Članak 23.

Postupak nabave nefinancijske imovine, provođenje investicijskog održavanja, te usluga provodi se u skladu s propisima o postupku nabave roba i usluga. U provođenju postupka kod korisnika koji se financiraju iz Županijskog proračuna, a osobito onih uključenih u proces decentralizacije, Županija će u stručno tijelo za nabavu imenovati svog predstavnika, a dio postupaka, uz suglasnost korisnika, ovisno o kadrovskim mogućnostima, provest će Karlovačka županija za korisnika.

Članak 24.

Izvanproračunski korisnik i trgovačka društva u vlasništvu/suvlasništvu Županije provode postupak nabave sukladno zakonskim propisima i svojem godišnjem planu.

 U postupcima javne nabave koji se financiraju proračunskim sredstvima djelomično ili u cijelosti, ustanova odnosno trgovačko društvo dužno je uključiti i predstavnika Županije.

Članak 25.

Za isporuke roba, radova i usluga dozvoljeno je plaćanje predujmom bez prethodne suglasnosti županice do pojedinačnog iznosa od 5.000,00 eura, što je definirano rješenjem županice.

Za iznose iznad 5.000,00 eura korisnici i Upravni odjeli Županije dužni su dostaviti zahtjev za izdavanje suglasnosti Županice uz pripadajuće obrazloženje za plaćanje predujmom.

 U slučaju da primatelj sredstava predujma nije isporučio robu, radove i usluge u skladu s rokom i namjenom za koje je predujam isplaćen, korisnik je obvezan zatražiti povrat sredstava odnosno poduzeti sve radnje za povrat isplaćenog predujma.

Članak 26.

Rashodi evidentirani u proračunskim razdjelima izvršavaju se na temelju: akta župana, računa, naredbe za isplatu, ugovora, obračuna, rješenja, zaključka, zahtjeva za plaćanjem, u čijem privitku moraju biti valjane knjigovodstvene isprave temeljem kojih je obveza nastala (narudžbenica, ugovor, račun i dr. ).

**VII ISPLATE SREDSTAVA IZ PRORAČUNA**

Članak 27.

 Sredstva za plaće i materijalna prava zaposlenih planirana su u razdjelu IV „Upravni odjel za financije“. Plaće službenika koji su imenovani u projekte evidentirane su na proračunskih stavkama projekata.

U cilju pravovremenog obračunavanja sredstava za plaće i druge namjene, upravni odjeli Županije obvezni su Upravnom odjelu za financije dostaviti rješenje o zasnivanju i prestanku radnog odnosa zaposlenika, kao i evidenciju o prisustvu na radnom mjestu, evidenciju odsustava - prisustva (godišnji odmori, bolovanja, plaćeni - neplaćeni dopusti i drugo).

Rješenje iz prethodnog stavka ovog članka treba dostaviti u roku od 8 dana od dana zasnivanja ili prestanka radnog odnosa.

Dokumentaciju u vezi bolovanja dostaviti do prvog u mjesecu za prethodni mjesec.

Članak 28.

Raspored sredstava za financiranje programa i aktivnosti za dodjelu sredstava po javnom pozivu za pojedini program odobravaju se temeljem programa koje utvrđuje Županijska skupština Karlovačke županije i Plana korištenja sredstava za pojedine namjene usklađene s usvojenim Programima koje donosi županica.

Članak 29.

Proračunska pričuva osigurana je u iznosu od 40.000 eura.

Sukladno članku 65. stavak 2 Zakona o proračunu sredstva proračunske zalihe koriste se za financiranje rashoda nastalih pri otklanjanju posljedica elementarnih nepogoda, epidemija, ekoloških i ostalih nepredvidivih nesreća odnosno izvanrednih događaja tijekom godine.

O korištenju proračunske zalihe odlučuje županica, a Županijska skupština se izvješćuje o istome u okviru polugodišnjeg i godišnjeg Izvještaja o izvršenju Proračuna.

Članak 30.

Županija će sufinancirati rad Javne ustanove za upravljanje zaštićenim prirodnim vrijednostima Natura Viva, Javne ustanove Zavod za prostorno uređenje Karlovačke županije, Javne ustanove Regionalne razvojne agencije Karlovačke županije, Ustanove Nikola Tesla Experience Center Karlovac i Centra za gospodarenje otpadom Karlovačke županije „KODOS“ , dok se ne steknu uvjeti za samostalno dostatno ostvarivanje prihoda za njihovo financiranje.

Članak 31.

Upravna tijela Županije obvezna su brinuti o namjenskom korištenju sredstava iz svoje nadležnosti pribavljanjem izvještaja o namjenskom korištenju sredstava od korisnika kojima su doznačena sredstva iz Županijskog proračuna i provođenjem povremenih kontrola na licu mjesta.

 Članak 32.

Zakonom o proračunu (NN br. 144/21) propisana je obveza javne objave informacija o trošenju sredstava na svojim mrežnim stranicama na način da te informacije budu lako dostupne, pretražive i strojno čitljive. Ova obveza je propisana Zakonom o proračunu kako za jedinicu regionalne samouprave tako i za njene proračunske i izvanproračunske korisnike.

Informacije o trošenju sredstava objavljuju se u skladu s Naputkom o okvirnom sadržaju, minimalnom skupu podataka te načinu javne objave informacija o trošenju sredstava na mrežnim stranicama jedinica lokalne i područne (regionalne) samouprave te proračunskih i izvanproračunskih korisnika državnog proračuna i jedinica lokalne i područne (regionalne) samouprave (NN 59/23). Isto je omogućeno kroz aplikaciju Transparentnost dostupnu na mrežnim stranicama Županije.

Člankom 144. Zakona o proračunu (NN br. 144/21) propisana je obveza objave proračunskih dokumenata. Karlovačka županija na svojoj mrežnoj stranici objavljuje sve propisane proračunske dokumente, financijske izvještaje kao i vodiče za građane o proračunu, izmjenama i dopunama proračuna i o polugodišnjem i godišnjem izvještaju o izvršenju proračuna.

**VIII ZADUŽIVANJE I DAVANJE JAMSTVA**

Članak 33.

Karlovačka županija može se zadužiti u skladu s odredbama Zakona o proračunu (NN br. 144/21) i Pravilnika o postupku dugoročnog zaduživanja te davanja jamstava i suglasnosti jedinica lokalne i područne (regionalne) samouprave (NN br. 67/2022).

Zakonom o proračunu omogućava se zaduživanje Županije kao jedinice regionalne samouprave i za kapitalne pomoći trgovačkim društvima i drugim pravnim osobama u većinskom vlasništvu ili suvlasništvu Županije radi realizacije investicije koja se sufinancira iz fondova Europske unije kao i za investicije, odnosno projekte, čija je realizacija utvrđena posebnim propisima a kojima se stvara obveza sudjelovanja Županije.

Pod investicijom se smatraju rashodi za nabavu nefinancijske imovine (osim osobnog automobila) i drugi rashodi izravno povezani s takvom investicijom. Također, omogućava se zaduživanje za financiranje obveza na ime povrata neprihvatljivih troškova koji su bili sufinancirani iz fondova Europske unije.

Članak 34.

Sukladno članku 118. Zakona o proračunu Karlovačka županija može se zaduživati uzimanjem kredita, zajmova i izdavanjem vrijednosnih papira.

 Članak 35.

Sukladno članku 127. Zakona o proračunu proračunski korisnici Karlovačke županije i ostale ustanove čiji je osnivač ili suosnivač Karlovačka županija mogu se dugoročno zaduživati uz suglasnost osnivača odnosno Županije sukladno aktu o osnivanju.

Članak 36.

Izvanproračunski korisnik Karlovačke županije - Županijska uprava za ceste Karlovac i ostale pravne osobe u većinskom vlasništvu ili suvlasništvu Karlovačke županije mogu se dugoročno zaduživati uz suglasnost većinskog vlasnika.

Članak 37.

Tekuće otplate glavnice duga iskazane u Računu financiranja Proračuna za 2025. godinu, te pripadajuće kamate, imaju u izvršavanju Proračuna prednost pred svim ostalim izdacima.

 Članak 38.

Zakonom o proračunu utvrđena je ukupna godišnja obveza jedinice lokalne i područne (regionalne) samouprave. Sukladno zakonskim propisima, ukupna godišnja obveza Karlovačke županije za potrebe dugoročnog zaduživanja za 2024. godinu iznosi maksimalno 2.566.820,56 eura.

Iskorištena ukupna godišnja obveza Karlovačke županije na dan 01. siječnja 2024. godine iznosi 13.241,34 eura za danu suglasnost na dugoročno zaduženje proračunskom korisniku Županije.

Na kraju proračunske 2024. godine ukupna planirana godišnja obveza Karlovačke županije za glavnicu kredita iznosila je 500.000,00 eura.

Utvrđena ukupna godišnja obveza na kraju 2024. godine procijenjena je na 20.000,00 eura.

U sljedećim izmjenama i dopunama Odluke o izvršavanju proračuna Karlovačke županija s obzirom na očekivanu suglasnost Vlade Republike Hrvatske kao i realizaciju kreditnog zaduženja kod Hrvatske banke za obnovu i razvitak utvrdit će se ukupna godišnja obveza Karlovačke županije na dan 01. siječnja 2025. godine, kao i ukupna godišnja obveza Karlovačke županije za maksimalno zaduživanje te procijenjena utvrđena godišnja obveza za dugoročne kredite na kraju 2025. godine.

Članak 39.

Karlovačka županija planirala se dugoročno zadužiti u Proračunu Karlovačke županije za 2024. godinu s projekcijama za 2025. i za 2026. godinu do ukupnog iznosa glavnice od ­­­22.700.000,00 eura za sljedeće kapitalne projekte:

* K100042 „Dogradnja građevine, izgradnja trodijelne i male školske sportske dvorane OŠ I. G. Kovačića“ u iznosu do 8.500.000,00 eura
* K100043 „Dogradnja građevine školske sportske dvorane OŠ A. Klasinca Lasinja“, K100041 „Rekonstrukcija i dogradnja građevine Prve OŠ u Ogulinu“ i K100046 „Rekonstrukcija građevine Gimnazije Karlovac“ u ukupnom iznosu do 6.600.000,00 eura
* K100045 „Dogradnja građevine školske sportske dvorane OŠ Cetingrad“ i K100044 „Dogradnja građevine školske sportske dvorane OŠ Barilović“ u iznosu do 7.100.000,00 eura
* K100047 „Dogradnja građevine školske sportske dvorane OŠ Josipdol - PŠ Oštarije“ u iznosu do 500.000,00 eura.

Iznos zaduženja, planira se realizirat sljedećom dinamikom:

* u 2024. godini planirao se koristiti iznos kredita od 500.000,00 eura,
* u 2025. godini planira se iznos kredita do 70% vrijednosti ukupnih investicija, tj. u iznosu od 15.950.000,00 eura,
* u 2026. godini koristit će se preostali iznos kredita do ugovorene vrijednosti investicija, tj. u iznosu do 6.250.000,00 eura.

Realizacija kredita i način povlačenja dugoročnog kredita u 2025. i 2026. godini, može se razlikovati od gore utvrđenih postotaka i iznosa povlačenja kredita ovisno o realizaciji kredita u 2024. godini te će ovisiti o dinamici i realizaciji tijeka provođenja kapitalnih projekata sukladno dobivenim situacijama i računima izvođača/dobavljača za radove, usluge i nabavku opreme.

 Sredstva za otplatu glavnice i kamata, kao i pripadajućih naknada po kreditu osigurat će se u proračunima Karlovačke županije u godišnjim iznosima prema otplatnim planovima sukladno rokovima i načinu povlačenja sredstava kredita do konačne otplate kredita.

**IX URAVNOTEŽENJE PRORAČUNA I PRERASPODJELA SREDSTAVA**

Članak 40.

 Ako tijekom godine dođe do znatnije neusklađenosti ostvarivanja planiranih prihoda i primitaka, te rashoda i izdataka Proračuna, predložiti će se izmjene i dopune Proračuna radi uravnoteženja odnosno preraspodjele sredstava.

Članak 41.

Člankom 45. Pravilnika o planiranju u sustavu proračuna (NN br. 1/24) te članka 60. Zakona o proračunu propisani su uvjeti i pravila preraspodjele sredstava proračuna.

Rashodi i izdaci proračuna mogu se preraspodijeliti najviše do pet posto na razini skupine ekonomske klasifikacije koju donosi predstavničko tijelo koja se umanjuje i to unutar izvora financiranja opći prihodi i primici i unutar izvora financiranja namjenski primici.

Skupina ekonomske klasifikacije može se umanjiti preraspodjelom više puta, ali ukupan iznos smanjenja ne smije prijeći propisanih pet posto.

Županica može, na zahtjev pročelnika upravnog odjela, odobriti preraspodjelu sredstava na proračunskim stavkama unutar pojedinog razdjela ili između pojedinih razdjela, unutar izvora financiranja opći prihodi i primici i unutar izvora financiranja namjenski primici, s time da umanjenje pojedine stavke donesene od strane Županijske skupštine ne može biti veće od pet posto.

Iznimno, preraspodjela sredstava unutar izvora opći prihodi i primici može se izvršiti najviše do 15 posto na razini stavke ekonomske klasifikacije koju donosi Županjska skupština ako se time osigurava povećanje sredstava učešća Županije ili njenih proračunskih korisnika za financiranje projekata koji se sufinanciraju iz sredstava Europske unije.

Iznimno, sredstva učešća Županije ili njenih proračunskih korisnika planirana u Proračunu za financiranje projekata koji se sufinanciraju iz sredstava Europske unije iz izvora financiranja opći izvori i primici te sredstva za financiranje projekta koja se refundiraju iz pomoći Europske unije mogu se preraspodjeljivati između tih projekata:

- bez ograničenja unutar istog razdjela organizacijske klasifikacije,

- najviše do 15 posto između različitih razdjela organizacijske klasifikacije.

Pravilnikom o planiranju u sustavu proračuna (NN br. 1/24) definirani su formati zahtjeva za preraspodjelom rashoda/izdataka i prihoda/primitaka.

Obrazloženi zahtjev za preraspodjelom sredstava, uz prilog odgovarajuće dokumentacije kojom se daje na uvid razlozi potrebe za dodatnim sredstvima na proračunskoj stavci koja se povećava do kraja godine, odnosno razlozi za smanjenje odobrenih proračunskih stavki, proračunski nadležni upravni odjel dostavlja županici putem Upravnog odjela za financije.

Preraspodjelom se mogu smanjivati stavke samo za iznose neutrošenih planiranih rashoda pri čemu se ne može mijenjati ukupni iznos prihoda i rashoda utvrđen proračunom.

Preraspodjele se donose na razini skupine posebno uvažavajući proračunsku klasifikaciju izvora financiranja.

Proračunski nadležni upravni odjel dužan je izvijestiti proračunskog korisnika o usvojenim preraspodjelama na teret i u korist njegovog financijskog plana.

U slučaju da je izvršena preraspodjela financijskog plana kod proračunskog korisnika, proračunski korisnik dužan je na svom upravljačkom tijelu usvojiti izmjenu financijskog plana utvrđenu preraspodjelom sredstava.

O provedenim preraspodjelama županica izvještava Županijsku skupštinu u sklopu polugodišnjeg i godišnjeg izvještaja o izvršenju Proračuna.

**X IZVJEŠTAVANJE**

Članak 42.

Upravni odjel za financije obvezan je zakonskom predstavniku podnositi tromjesečno izvješće o ostvarivanju prihoda i rashoda Proračuna, a podaci su dostupni upravnim tijelima putem sustava Riznice.

Članak 43.

Izvanproračunski korisnik polugodišnji i godišnji izvještaj o izvršenju financijskog plana zajedno s obrazloženjem dostavlja županu, putem proračunski nadležnog upravnog tijela u rokovima utvrđenim Zakonom o proračunu.

Proračunski korisnik dužan je dostaviti putem nadležnog upravnog tijela, godišnji izvještaj o izvršenju financijskog plana, usvojen od strane upravljačkog tijela u rokovima utvrđenim Pravilnikom o financijskom izvještavanju u proračunskom računovodstvu (NN br.37/2022), a najkasnije do 31. ožujka tekuće godine.

Proračunski korisnik dužan je dostaviti putem nadležnog upravnog tijela, polugodišnji izvještaj o izvršenju financijskog plana, usvojen od strane upravljačkog tijela u rokovima utvrđenim Pravilnikom o financijskom izvještavanju u proračunskom računovodstvu (NN br.37/2022), a najkasnije do 31. srpnja tekuće godine.

Trgovačko društvo u kojem Županija ima najmanje 25% udjela u kapitalu dužno je najkasnije u roku od 9 mjeseci nakon isteka poslovne godine, a najkasnije 30 dana prije objave poziva za sjednicu skupštine trgovačkog društva, dostaviti županu, putem nadležnog upravnog tijela, dnevni red sjednice skupštine trgovačkog društva, te podnijeti sve revizijske izvještaje i izvještaje nadzornih tijela za proteklu poslovnu godinu.

 Izvještaji o poslovanju (ostvarenje financijskog plana i izvještaj o radu) mora sadržavati prijedlog korištenja neutrošenih sredstava odnosno prijedlog pokrića gubitka poslovanja, na što suglasnost daje župan.

Članak 44.

Upravni odjel za financije izrađuje polugodišnji izvještaj o izvršenju Proračuna Karlovačke županije za razdoblje siječanj - lipanj 2025. godine i dostavlja ga županu do 15. rujna tekuće godine. Župan izvještaj podnosi na donošenje Županijskoj skupštini najkasnije do 30. rujna tekuće proračunske godine.

Godišnji izvještaj o izvršenju Proračuna za 2024. godinu Upravni odjel za financije dostavlja županu do 5. svibnja tekuće godine za prethodnu godinu, a župan ga dostavlja Županijskoj skupštini na donošenje do 31. svibnja tekuće godine za prethodnu godinu.

Godišnji izvještaj o izvršenju Proračuna Karlovačke županije dostavlja se Ministarstvu financija i Državnom uredu za reviziju u roku 15 dana nakon što ga donese Županijska skupština.

**XI ŽUPANIJSKA RIZNICA**

Članak 45.

Poslovi koji se odnose na pripremu, izvršavanje i konsolidaciju Proračuna i financijskih planova proračunskih korisnika, županijsko računovodstvo i računovodstvo proračunskih korisnika, upravljanje platnim prometom Proračuna i upravljanje javnim dugom obavljaju se putem Županijske riznice Karlovačke županije u skladu sa zakonom, Odlukom o Županijskoj riznici i drugim propisima.

Proračunski korisnici uključeni u sustav Riznice dužni su evidentirati svoje obveze kroz centralni informacijski sustav winGPS u kojem su vidljive usvojene proračunske pozicije korisnika.

Ovlaštenja za rad u sustavu Riznice Karlovačke županije dodjeljuje Upravni odjel za financije.

Članak 46.

Sustavom Web planiranja omogućen je unos financijskih planova korisnika i upravnih tijela Županije u jedinstveni sustav riznice. Navedenim sustavom omogućena je lakša komunikacija u izradi financijskih planova, kako korisnika s nadležnim upravnim tijelima županije, tako i upravnih tijela županije s Upravnim odjelom za financije u izradi konsolidiranih financijskih planova Županije.

Sukladno odredbama članka 11. Pravilnika o proračunskim klasifikacijama nadležni razdjel utvrđuje programe i zajedničke aktivnosti i projekte za proračunske korisnike iz svoje nadležnosti. Sve aktivnosti i projekte razdjel grupira u programe, a zatim programe, aktivnosti i projekte prijavljuje upravnom tijelu za financije Županije.

Članak 47.

Zakonske odredbe propisuju uspostavu jedinstvenog računa proračuna za jedinice lokalne i područne samouprave, na kojem će se ostvarivati svi prihodi i izvršavati plaćanja. U Karlovačkoj županiji, to znači početak procesa ukidanja poslovnih računa proračunskih korisnika, a sva financijska sredstva će se slijevati i plaćanja vršiti s tog jedinstvenog računa. Uvođenje potpune Riznice u Karlovačkoj županiji odvijat će se postupno, u fazama, uz ispunjenje svih tehničkih i drugih potrebnih uvjeta za pojedinog proračunskog korisnika.

**XII UPRAVLJANJE NEFINANCIJSKOM DUGOTRAJNOM IMOVINOM ŽUPANIJE**

Članak 48.

 Upravljanje nefinancijskom imovinom Županije podrazumijeva njezino korištenje, održavanje i davanje u zakup ili najam.

 Upravna tijela upravljaju nefinancijskom dugotrajnom imovinom Županije koju posjeduju za obavljanje poslova iz svog djelokruga rada sukladno općim aktima Županije, brigom dobrog gospodara i vode popis o toj imovini u skladu sa zakonom.

 Knjigovodstvena evidencija nefinancijske dugotrajne imovine Županije vodi se u Upravnom odjelu za financije.

Pročelnici upravnih odjela dužni su dostaviti podatke o svakoj poslovnoj promjeni na imovini čije je upravljanje u nadležnosti upravnog tijela Upravnom odjelu za financije.

**XIII PRORAČUNSKI NADZOR I UNUTARNJA KONTROLA**

Članak 49.

Županija ima pravo i obvezu kontrole financijskog, materijalnog i računovodstvenog poslovanja svojih proračunskih korisnika.

Proračunski nadzor i unutarnja revizija obavljaju kontrolu i nadzor korištenja proračunskih sredstava, upozoravaju na nepravilnosti i neusklađenost sa zakonskim i drugim propisima.

Korisnici su obvezni dati sve potrebne podatke, isprave i izvješća koja se od njih zatraže.

**XIV ZAVRŠNE ODREDBE**

 Članak 50.

Ova Odluka bit će objavljena u Glasniku Karlovačke županije i stupa na snagu 1. siječnja 2025. godine.

 **PREDSJEDNIK**

 **ŽUPANIJSKE SKUPŠTINE**

  **Mr.sc. Vlado Jelkovac**